和紫陽先生感興詩二十首  其七
作者：劉黻
朝代：宋

paragraphs: 我聞嬴秦氏，威力橫提封。
北方迤長城，中土銷春風。
阡陌鞅肆孽，簡編斯造凶。
民命眇以墜，天勢巍且崇。
中焦痼成痞，怨氣蟠壤穹。
炎漢一洗之，詎詫百戰功。
規模納群策，意度恢大公。
約法止三章，赤子歸包容。
溺冠膠餘習，莫致商山翁。
過魯嘗蕆祠，猶足醒昏蒙。